**M. K. Master**

**Az Adare-i alkimista rejtélye**

**regényrészlet**

**Hatodik fejezet**

A vacsora végeztével mindannyian a lányok szobája felé vették az irányt. Kevin belépve kérdés nélkül végigheveredett Lili ágyán, nem törődve azzal, hogy bárki szeretne-e oda ülni. Márk lehuppant a földön lévő bolyhos, vastag szőnyegre törökülésben, kezeivel hátul megtámaszkodva. Lili a kezébe vette a könyvet, míg Alíz elhelyezkedett az ágyában.

* Na, kényelmesen érzi mindenki magát? Olvasson tanárnő! – viccelődött Alíz Lili felé fordulva.

A lány kezébe vette a könyvet, találomra felcsapta valahol és olvasni kezdte:

* A Smaragdtáblát – melyet az alkimisták alapművének tartották a középkorban – az ókori Egyiptomban találták meg Hermész Triszmegisztosz sírjában. Titkos, kódolt üzenetet tartalmaz, amely megmutatja, hogyan használjuk mágikus erőnket. Álljon itt egy részlet belőle:

*„Ascendit a terra in coleum, iterumque descendit in terram et recipit vim superiorum et inferiorum. Sic habebis gloriam totius mundi. Ideo fugiat a te omnis obscuritas.”*

*A földről az égbe emelkedik, aztán ismét a földre leszáll, a felső és az alsó erőket magába szívja. Az uralmat az egész világ felett így nyered el. E perctől fogva előled minden sötétség kitér.*

*(Tabula Smaragdina, Hamvas Béla fordítása)*

* Mit jelenthet ez? – gondolkodott hangosan Lili.
* Zagyvaságot – felelte Kevin – biztosan sok gyógynövényt fogyasztott, aki írta, és ez jött ki végeredményként – nevettek a fiúk Alízzal.

Lili elmosolyodott, majd folytatta az olvasást:

* Az alkimisták alapművének tartott Smaragdtábla titkát a mai napig nem sikerült megfejteni. A mágikus kő előállításának és az Örök élet elixírjének vágya évszázadokra nyúlik vissza. Nagyon sokan kísérleteztek ezek létrehozásával, orvosok, szerzetesek, és csalók is, hiszen mindannyian a meggazdagodás lehetőségét látták benne. Sok könyv született ebben a témában, azonban ezek hétköznapi emberek számára nehezen érthető, titkos nyelven íródtak, melyet csak a beavatottak tudtak olvasni és alkalmazni. Az alkimisták hatalmas kemencékben próbálták az aranyat előállítani, különböző fiolákat, lombikokat használtak, hogy megleljék a megoldást, és végtelen gazdagság és örök élet legyen a jutalmuk. Egyes források szerint élt egy alkimista, akinek sikerült megfejtenie a titkot, megtalálta a Bölcsek kövét, amivel 8 uncia higanyt színarannyá változtatott. A legenda szerint nagyon sokáig Adare-ban élt és tevékenykedett, azonban egy nap nyoma veszett, nem maradt utána semmi. A mai napig rejtély, hogy valóban létezik-e a Bölcsek köve és az Örök élet elixírje.

Mély csend ült a szobára, mindenki elgondolkodott a hallottakon.

* Itt élt Adare-ban? Biztosan azért van itt ez a könyv! Valóban létezhetett valaki, aki megfejtette a titkot? – kérdezte izgatottan Alíz.
* Szerintem – szólalt meg Márk elgondolkodva – ha létezne bármi ilyesmi, az már kiderült volna, hiszen olyan komoly technika van a tudomány kezében, hogy ha azzal nem tudtak aranyat előállítani, akkor semmivel sem lehet.
* És ha létezik ez az anyag, csak a beavatottak nem árulják el? – morfondírozott Lili, lassú mozdulatokkal kisimítva haját a szeméből.
* Én nem hiszem, ki lenne az, aki ekkora tudást magában tud tartani, úgy hogy egyébként teljes hatalomra juthatna – szólalt meg Kevin Lili ágyán könyökölve – Ez mese.
* Van egy ötletem! – csillant fel Alíz szeme kalandvágyón – Idézzük meg az eltűnt alkimista szellemét és kérdezzük meg tőle!
* Ilyen hülyeséget! – nevette el magát Kevin, arcát a párnába fúrva – Nem elég, hogy mesedélutánt tartotok nekünk, még szellemet idézgessek! Erre biztosan nem vesztek rá!
* Szerintem nagyon jó ötlet, úgysincs semmi programunk estére, nem? – folyatta Márk – Bár még sosem csináltam ilyet, merthogy szellemek nem léteznek. Húúúúú – vigyorgott Alízra a lepedőt a fejére húzva.

Lilit baljós érzés fogta el.

* Nem tudom, jó ötlet-e…. – mondta.
* Ne már – noszogatta Alíz –, én már csináltam ilyet, jó buli, próbáljuk meg!

A mai nap után semmi olyanhoz nincs kedvem, ami bármilyen titokzatosságot és félelmet rejt – gondolta Lili.

* Vágjunk bele skacok! – lelkesedett Márk – Hogy kell ezt csinálni, körbeülünk és megfogjuk egymás kezét vagy ilyesmi? – nyújtogatta a kezeit Alíz felé vigyorogva.
* Ezt komolyan mondod Márk? – nézett Kevin kérdőn a barátjára – Azért ez elég gáz, hogy téged ilyen hülyeségre rá lehet venni – mondta, miközben felállt és lenéző pillantásokkal jutalmazta a többieket – Ebben nem veszek részt, mentem, sziasztok! – mondta, és gyors léptekkel az ajtó felé indult.

Kint egyre jobban szakadt az eső, a dörgések hangja kísérteties hangulatot kölcsönzött az estének. Abban a pillanatban, amikor a fiú megfogta a kilincset, hogy kilép a folyosóra, hirtelen sötét lett.

* Mi történt? – kérdezte Lili ijedten.
* Valószínűleg a vihar miatt áramkimaradás lehet – hallatszott Márk hangja a sötétben.
* Ez fantasztikus! – csacsogta Alíz, akit ez a helyzet sem tudott kizökkenteni a kalandvágyából – Éppen ideális az este szellemidézésre, láttam itt valahol egy gyertyát, mintha az asztal alatti tárolóban lenne – folytatta, miközben négykézlábra ereszkedett, és tapogatózni kezdett. A keze egy viasszerű hengeres anyagra siklott, majd tovább keresgélve egy fadobozt érzékelt – Szerintem találtam egyet, és ha minden igaz, még gyufa is van mellette. Lehet nem ritka itt az áramszünet, ha ilyen felkészültek – mondta, miközben a gyertyát az asztalra tette, és egy gyors mozdulattal meggyújtotta. A láng egy pillanatra megvilágította Lili elkeseredett arcát. Semmi kedve nem volt ebben részt venni, de valamiért soha nem tudott nemet mondani, így most is hagyta magát sodródni az eseményekkel. A gyertya sárgás fénye villódzva bevilágította a szobát.
* Na mit gondolsz Kevin, jó lenne egyedül a sötét szobában gubbasztani, vagy csatlakozol hozzánk? – csipkelődött Alíz.

A fiú sötét haja még mélyebb árnyalatúnak tűnt a fényben. Barna szemeivel hunyorítva Lili körvonalait kereste a sötétben.

* Te is benne vagy ebben a hülyeségben? – fordult a lány felé.
* Tőlem! Nekem teljesen mindegy mit csinálunk! – hangzott lemondóan a válasz.
* Oké, maradok! – sóhajtott a fiú – De csak azért, mert elment az áram! Egyébként biztosan nem tudnátok erre rávenni.
* Jól van – vette kezébe az irányítást Alíz – akkor az a lényeg, hogy üljük körbe az asztalt, két széket láttam mellette, de a szobátokból még kettőt át kellene hozni. Fiúk! Légyszi! – fordult parancsolón Márk felé, aki a vezényszóra szinte haptákba vágta magát és felkapta a gyertyát.
* Értettem! – mondta vigyorogva és barátját maga után húzva kiment a szobából.
* Tényleg kell nekünk ez az egész hülyeség? – kérdezte Kevin, amikor kiértek az ajtón.
* Jó buli, hidd el vicces lesz az egész! – vetette oda vidáman a fiú, amikor beléptek a szobájukba. A halvány fény kíséretében felkaptak két széket, és átvitték a lányokhoz.
* Vissza is tértünk – mondta Márk, miközben a gyertyát az asztalra tette. – A székeket hova tegyem? – kérdezte Alízt.
* Tegyétek az asztal köré, mert körbe kell ülnünk – utasította a lány – és a gyertyát is tegyük el az asztalról valahova.
* Egek, valamint rendezzünk még át esetleg? – nézett rá rosszallón Kevin.
* Nem így már tökéletes lesz – hangzott a válasz, miközben Márk végrehajtotta a lány utasításait.

Alíz lehuppant a székre.

* Gyertek! – intett a kezével.

Körbeülték az asztalt. A sejtelmes, de egyben megnyugtató fényben Lili arcán szorongás volt érzékelhető. Kevin is idegesen fészkelődött a székén.

* Szóval – kezdte a fiú -, hogyan kell ezt csinálni? – forgatta a szemét rosszallóan utalva arra, hogy alig várja, hogy végre túl legyenek ezen az egész badarságon.
* Tegyétek a kezeteket az asztalra tenyérrel lefelé, és összpontosítanunk kell az energiánkat, hogy kapcsolódni tudjon hozzánk az alkimista szelleme. Kezdjük! – lelkesedett Alíz – Majd én irányítok, profi vagyok benne, csináltam már ilyet! – mondta vidáman, míg mindenki elhelyezkedett.
* És most koncentráljatok csöndben! – kérte a többieket.

Csend lett, amíg a fiatalok behunyt szemmel próbálták követni az utasítást, Kevin halk kuncogásba kezdett.

* Csitt! – vetette oda foghegyről Alíz.

 Lili keskeny vonalú szája szinte csak egy csíknak hatott, ahogy összeszorította. A gyomrát mintha egy prés nyomta volna össze egyre erősebben. Minden porcikája azt kívánta, hogy bárcsak hagynák a fenébe ezt az egészet.

* Van itt valaki? – kérdezte suttogva Alíz – Ha igen, kopogjon egyet az asztal lábával!

Néma csend volt. Lilit furcsa érzés fogta el, a füle erősen zúgni kezdett, szinte alig hallotta, amit barátnője mond, de igyekezett nem mocorogni gondolta, hogy biztosan hamarosan elmúlik ez a furcsa érzés.

* Összpontosítsunk tovább! – kérte Alíz a többieket, Kevin szája meg-megrándult a visszafojtott nevetéstől, míg Márk igyekezett kivenni a részét a koncentrálásból. Lágy fuvallat csapta meg a lány arcát, szőke tincsei a homlokába hullottak.
* Van itt valaki? – kérdezte újra kicsit hangosabban. Az asztal mintha pár millimétert megmozdult volna, majd nagyon lassan, szinte alig láthatóan emelkedni kezdett. Hirtelen az egyik lába a padlóhoz csapódott. Hangját visszhangozta a szoba.
* Itt van…. – suttogta Alíz a többieknek, akik szinte mozdulatlanná dermedtek a meglepetéstől.
* Mi a neved? – kérdezte Alíz – Elkezdem mondani az abc-t és kopogni fog az adott betűnél figyeljétek! – súgta oda a többieknek, miközben lassan sorolni kezdte a betűket:
* A, B, C….. – csend, semmilyen mozgás, de lelkesen sorolta tovább – U – Az asztal megemelkedett és koppanással jelzett. A többiek dermedten figyelték az eseményeket, Lili szíve a torkában dobogott.
* Oké, U az első betű, nézzük a másodikat – kezdte elölről az abc-t Alíz. Az „R” betűnél ismét jelzett az asztal, így ment egészen addig, amíg megfejtették, hogy URIM a neve a megidézett szellemnek. Az asztal azonban furcsán emelkedni és mozogni kezdett, mintha valamit közölni akarna. Lilit egyre jobban átjárta a félelem.
* Valamit mondani akarsz? – tett fel a kérdést Alíz. Az asztal jelzett, ahogyan a lány egyre izgatottabban sorolta az abc betűit.
* I-G-E-N
* Mit akarsz üzenni?
* L-I-L-I
* Lilinek szól az üzeneted?
* I-G-E-N – kopogta az asztal, míg a lány újra elölről kezdte az abc-t. Lili jéggé dermedve figyelte az eseményeket.
* Ó-V-A-K-O-D-J A S-Ö-T

Lili a döbbenettől felugrott:

* Hagyjuk a francba az egészet! – kiáltotta ijedten, félbeszakítva az asztal kopogását, de Kevin csendre intette.
* Most kezd izgalmas lenni, várjuk ki a végét! – utasította a lányt, mint aki maga sem hiszi el, mi történik.
* Én is kíváncsi vagyok! – tette hozzá Márk.
* Ülj le Lili, kérlek! – kérte Alíz – Várjuk meg, mit mond!

Lili keze ökölbe szorult tehetetlenségében, a félelem erősen próbálta visszahúzni. Igyekezett erőt venni magán, nem hagyta, hogy elhatalmasodjon rajta a pánik, lassan visszaereszkedett a székére, és a kezeit óvatosan az asztalra tette. Ebben a pillanatban ellobbant a gyertya lángja és teljes sötétség borult a szobára. A kinti vihar egyre erősödött, az eső hangosan kopogott az ablakon.

* Maradjatok nyugton! – kérte őket Alíz, úgysem kell látnunk – Itt vagy? – kérdezte a lány a szellemet.

Néma csend volt, az asztal nem mozdult, Lili fülzúgása egyre erősödött, megint alig hallotta barátnője hangját.

* Itt vagy? – kérdezte újra kicsit hangosabban Alíz. Az asztal hirtelen nagy erővel emelkedni kezdett és erőteljesen koppant egyet.
* Kérdezd meg, hogy ő az alkimista szelleme? – súgta oda Márk.
* Te vagy az eltűnt alkimista szelleme? – kérdezte engedelmesen a lány.
* N-E-M – jelzett az adott betűknél.
* Olyan furcsán mozog ez az asztal, észrevettétek, hogy sokkal erősebb és magasabbra emelkedik? – súgta Alíz a többieknek.
* Igen – súgta vissza a sötétben Márk szinte lélegzetvisszafojtva. Lilit baljós érzés fogta el.
* Te vagy az URIM? – vette át az irányítást a lány Alíztól, összeszedve minden bátorságát.
* N – E – M – kopogta az asztal. Döbbent csend lett.
* Ki vagy te? Mi a neved? – kérdezte hangosabban, mert fülzúgása egyre erősödött.

Az asztal iszonyatos erővel emelkedni kezdett, mintha nem akarna újra földet érni. A fiatalok felugrottak a székről és hátrálni kezdtek, miközben a bútor emelkedett egyre magasabbra, majd hirtelen megpördült, Lili irányába mozdult, és lapjával lefelé a lábai elé esett.

Ebben a pillanatban, szinte varázsütésre újra kigyulladtak a fények a szobában. Lili szíve hevesen vert, kikerekedett szemmel nézte, hogy a nehéz tárgy néhány milliméterre a lábától ért földet. A fülzúgása tompulni kezdett, és lassan teljesen megszűnt. Kevin a szőnyegen kuporgott, fejét a kezébe hajtotta, és meredten bámult a semmibe. Alíz Márk előtt állt, észre sem vette, hogy izgalmában a fiú kezét markolászta, aki elnéző mosollyal konstatálta az eseményt. Alíz gyorsan elkapta a kezét.

* Mi a franc volt ez? – kérdezte a lány.
* Azt mondtad, profi vagy benne, neked kellene tudnod! – mondta Márk, kezét idegesen a hajába túrta, csak szemei apró rebbenéséből lehetett érzékelni, hogy palástolni próbálja feszültségét.
* Nem tudom, hogy mi történik! – suttogta Lili maga elé, nem is a többieknek szánva mondanivalóját.
* Kevin, minden oké? – fordult Márk a barátja felé. A fiú még mindig a szőnyegen gubbasztott, tenyeréből csak fekete haja látszott ki. Nem reagált a kérdésre.
* Kevin! – lépett közelebb Lili – Jól vagy? – A fiú, mint aki mély álomból riad, zavart szemmel felnézett.
* Igen, persze, persze, minden rendben! – válaszolta, miközben feltápászkodott. – Kicsit elfáradtam, megyek aludni!
* Veled tartok! – mondta Márk és csatlakozott a barátjához.
* A pihenés szerintem mindenkinek jót fog tenni – mondta Lili és kitessékelte a szobából a fiúkat, valahogy nem volt kedve a szellemidézésről beszélgetni – Jó éjt, majd reggel találkozunk!
* Szerinted mi történt? Sikerült tényleg megidéznünk valakit? – kérdezte Alíz, amikor barátnője bezárta a fiúk után az ajtót.
* Nem tudom, mi volt ez, de nagyon valóságosnak tűnt…. – felelte elgondolkodva a lány – Én legközelebb biztosan nem idézgetek szellemet, remélem több „jó” ötleted nincs – vetette oda foghegyről a barátnőjének.
* Azért valld be, hogy izgalmas volt! – csillogott Alíz szeme – Lehet, hogy egyébként dögunalmas esténk lett volna – folytatta, miközben kényelmesen elhelyezkedett mindenki a maga ágyában. – Nyugi, hiszen semmi bajunk nem történt! – mosolygott felszabadultan.

Nem is sejtette, hogy utolsó kijelentését az események sora lassan megkérdőjelezi.